钦定古今图书集成/历象汇编/乾象典/第015卷 > 《大戴礼》 > 曾子天圆
## 钦定古今图书集成/历象汇编/乾象典/第015卷 > 《大戴礼》 > 曾子天圆

“阳之精气曰神，阴之精气曰灵。”神灵品物之本也，而
礼乐仁义之祖也，而善否治乱所兴作也。阴阳之气，
各尽其所则静矣。偏则风，俱则雷，交则电，乱则雾，和
则雨。阳气胜则散为雨露，阴气胜则凝为霜雪。阳之
专气为雹，阴之专气为霰，霰雹者，一气之化也。毛虫
毛而后生，羽虫羽而后生，毛羽之虫，阳气之所生也。
“介虫介而后生，鳞虫鳞而后生，介鳞之虫”；阴气之所
生也，唯人为倮匈而后生也，阴阳之精也。毛虫之精
者曰麟，羽虫之精者曰凤，介虫之精者曰龟，鳞虫之
精者曰龙，倮虫之精者曰圣人。龙非风不举，龟非火
不兆，此皆阴阳之际也。